छपे दे ते अनछपे दे मांगलिक डोगरी लोकगीतें शा ए तत्थ स्पष्ट होई जन्दा ऐ जे साढ़े समाज च इनें संस्कारें दे कीते जाने बेल्लै (खीरी संस्कार मृत्यु गी छोड़ियै) डोगरियां नारां अपने सरीले गले नै गीतें गी गाई-गाइयै अपने हिरदे दी परसिन्नता गी प्रगट करदियां न। किज संस्कार गै ऐसे न जिनेंगी करने आस्तै पन्त-परोह्‌त सद्दियै मैन्तर पढोआने दी बी लोड़ नईं पौन्दी। घरै दियां गै बुड्डियां-बढ़ेरियां सुहागनां नारां एह् संस्कार करी लैन्दियां न। जे दिक्खेया जा तां असलै च इस लोकाधार पद्धति दा गै लोकगीतें नै मत कोला दा सरबन्ध ऐ।